L'Estatut d'autonomia de Catalunya determina, a l'article 142.c, que correspon a la Generalitat la competència exclusiva en matèria de joventut, que inclou, en tot cas, la regulació, la gestió, la intervenció i la policia administrativa d'activitats i instal·lacions destinades a la joventut.
D'acord amb la Llei 38/1991, de 30 de desembre, d'instal·lacions destinades a activitats amb infants i joves, el Govern de la Generalitat va establir per Reglament (Decret 276/1994, de 14 d'octubre) les condicions tècniques que han de complir aquestes instal·lacions per garantir la funció educativa, la prestació correcta dels serveis oferts i la qualitat de vida i la seguretat dels seus usuaris, i evitar molèsties a tercers i efectes negatius per a l'entorn.
El Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves, desplega la Llei esmentada per als cinc tipus d'instal·lacions que s'hi defineixen, tot i les marcades diferències existents entre els campaments juvenils i les instal·lacions on la vida quotidiana, l'allotjament i una gran part de les accions educatives dels grups usuaris es realitzen en edificis.
El Decret 140/2003, de 10 de juny, va derogar parcialment el Decret 276/1994, de 14 d'octubre, pel que feia, només, a la regulació de les instal·lacions juvenils en edificis i l'establiment d'una nova regulació per a aquestes instal·lacions.
Ara, per tal d'assolir més claredat en els aspectes tècnics i administratius que han de complir els campaments juvenils, així com per actualitzar aquests requeriments d'acord amb les normatives vigents i facilitar-ne la posada en funcionament, s'ha considerat oportú elaborar un reglament propi dels campaments juvenils.
Un dels objectius d'aquest Reglament és atendre la demanda de creació d'una xarxa prou àmplia d'instal·lacions adequades a les necessitats pedagògiques de les acampades juvenils, organitzades per les entitats que desenvolupen el seu mètode educatiu en el medi natural.
Així, es fan possibles unes infraestructures mínimes en les quals queden garantides la protecció del medi natural i la prevenció.
A més a més, amb aquest Reglament es vol adaptar la normativa al Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE, del Parlament Europeu i del Consell, de 12 de desembre de 2006, relativa als serveis en el mercat interior, que modifica la Llei 38/1991, de 30 de desembre.
Mitjançant aquesta darrera modificació se substitueix, en la regulació dels requisits de funcionament d'aquests centres, el règim d'autorització pel règim de comunicació prèvia acompanyada de declaració responsable.
D'altra banda, s'ha constatat una demanda creixent, tant dels grups usuaris com de les persones titulars dels campaments, perquè s'hi permeti també la pernoctació en mòduls o pavellons rígids, que ofereixen una millor protecció hivernal contra les inclemències meteorològiques.
Per això, el Reglament regula aquests mòduls d'allotjament i estableix una proporció màxima entre les seves places i les places totals de la instal·lació per garantir l'essència dels campaments juvenils, que rau precisament en la pernoctació en tendes de campanya.
S'ha volgut donar resposta, a més, a les limitacions que la normativa vigent sobre prevenció d'incendis forestals estableix a l'hora d'utilitzar fogons de gas per a l'elaboració del menjar.
Igualment, les entitats que normalment desenvolupen el seus programes educatius en el medi natural reivindiquen la recuperació dels focs de camp tradicionals com a activitat que afavoreix el desenvolupament de les capacitats expressives i socialitzadores dels participants.
Amb aquest motiu s'ha introduït al Reglament un article destinat a regular la realització dels focs de camp amb les garanties de seguretat degudes.
El Text refós de la Llei d'urbanisme, aprovat pel Decret legislatiu 1/2010, de 3 d'agost, estableix a l'article 47.4.a) que el sòl no urbanitzable pot ser objecte d'actuacions específiques per destinar-lo a les activitats o equipaments d'interès públic que s'hagin d'emplaçar en el medi rural.
I que a aquest efecte, són d'interès públic les activitats col·lectives de caràcter esportiu, cultural, d'educació en el lleure i d'esbarjo que es desenvolupin a l'aire lliure, amb les obres i les instal·lacions mínimes i imprescindibles per a l'ús de què es tracti.
En aquest sentit, les condicions tècniques que aquest Reglament determina per als campaments juvenils són les mínimes exigibles perquè puguin oferir als usuaris uns equipaments i serveis adequats per desenvolupar-hi les seves activitats en les condicions de confort, higiene i seguretat degudes.
Aquest Decret s'ha tramitat segons el que disposen l'article 59 i següents de la Llei 26/2010, del 3 d'agost, de règim jurídic i de procediment de les administracions públiques de Catalunya i ha estat sotmès a informe de la Comissió de Govern Local i a dictamen del Consell de Treball, Econòmic i Social de Catalunya.
Per tot això, a proposta de la consellera de Benestar Social i Família, d'acord amb el dictamen de la Comissió Jurídica Assessora, i amb la deliberació prèvia del Govern,
S'aprova el Reglament de campaments juvenils que consta a continuació.
En el termini de sis mesos des de la data d'entrada en vigor d'aquest Decret, els drets de les persones titulars d'instal·lacions juvenils poden ser exercits en l'àmbit de les administracions públiques competents en matèria d'instal·lacions destinades a activitats amb infants i joves d'acord amb el que estableix aquest Decret mitjançant l'ús de mitjans electrònics.
Amb aquest efecte, els òrgans de govern de les administracions públiques competents han de programar l'adaptació gradual dels procediments i les actuacions que es requereixin.
-1 Les persones físiques o jurídiques titulars dels campaments juvenils ja autoritzats disposen d'un termini de dos anys a partir de l'entrada en vigor d'aquest Decret per adequar-los a les condicions tècniques que el Reglament de campaments juvenils determina.
-2 Les persones físiques o jurídiques titulars d'albergs de joventut, cases de colònies, aules de natura o granges escola, instal·lacions destinades a activitats amb infants i joves, que disposin de terrenys adequats i vulguin continuar oferint la possibilitat d'efectuar-hi acampades de grups d'infants i joves han de presentar a l'Administració pública competent, en el termini d'un any a partir de l'entrada en vigor d'aquest Decret, la comunicació prèvia a l'inici de l'activitat de campament juvenil en aquells terrenys, acompanyada d'una declaració responsable en què es manifesti el compliment dels requisits que estableix l'article 8 del Reglament aprovat per aquest Decret.
-3 Les comunicacions prèvies, acompanyades de declaracions responsables que s'hagin presentat abans de l'entrada en vigor d'aquest Decret, se sotmeten al Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves, en tot allò que no s'oposi a la Llei 38/1991, de 30 de desembre, modificada pel Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE, del Parlament Europeu i del Consell, de 12 de desembre de 2006, relativa als serveis en el mercat interior, sens perjudici que s'hagin d'adaptar a aquest Reglament, d'acord amb el que estableix la disposició transitòria primera.
-4 Mentre no sigui operatiu el programa electrònic del Registre d'instal·lacions destinades a activitats amb infants i joves de la Generalitat de Catalunya, les informacions, notificacions i propostes d'inscripció que preveu l'article 7.1 del Reglament aprovat per aquest Decret es duran a terme mitjançant el portal eaCat.
Es deroga el Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves.
-1 Mentre no estiguin establertes les condicions tècniques de seguretat que han de reunir els espais destinats a la realització de focs de camp a què fa referència l'article 30 del Reglament aprovat per aquest Decret, no es pot autoritzar la realització de focs de camp en els períodes d'alt risc d'incendi que determina el Decret 64/1995, de 7 de març, pel qual s'estableixen mesures de prevenció d'incendis forestals.
-2 Aquest Decret entra en vigor transcorregut un mes des de la publicació al DOGC.
Barcelona, 30 de juliol de 2013
1.1 Aquest Reglament té per objecte establir les condicions tècniques dels campaments juvenils que estableix l'article 2.1.d) de la Llei 38/1991, de 30 de desembre, d'instal·lacions destinades a activitats amb infants i joves.
1.2 En tot cas, l'existència dels campaments juvenils no impedeix la realització, en altres indrets, d'acampades infantils i juvenils en grup, sempre que es compleixin les condicions que estableix el Decret 137/2003, de 10 de juny, de regulació de les activitats d'educació en el lleure en les quals participen menors de 18 anys i se subjectin a la normativa municipal corresponent.
2.1 Són campaments juvenils aquelles instal·lacions permanents a l'aire lliure, destinades exclusivament a facilitar les activitats d'acampada dels grups d'infants i joves en els quals la pernoctació es fa habitualment sota cobert de tendes de campanya.
El campament juvenil està situat en un terreny convenientment delimitat, i està dotat d'uns equipaments bàsics, la major part dels quals poden ser desmuntables.
2.2 Són tendes de campanya tot aixopluc d'estructures fàcilment desmuntables dotat de tancaments no rígids i destinat a la pernoctació temporal de persones.
2.3 Són mòduls d'allotjament els pavellons prefabricats, d'obra, de fusta, o de qualsevol altre material rígid, aptes per a l'allotjament de persones amb les garanties de seguretat i higiene degudes.
2.4 S'entén per titular d'un campament juvenil aquella persona física o jurídica, amb plena capacitat d'obrar, que el gestiona sense ànim de lucre o que l'explota comercialment sota els principis d'unitat empresarial d'explotació i de responsabilitat en el compliment de la normativa en matèria de joventut davant l'Administració.
Les administracions públiques competents en matèria de campaments juvenils
Funcions de l'Administració de la Generalitat
3.1 Al departament competent en matèria de joventut li correspon exercir les competències pròpies de la Generalitat en aquesta matèria, entre les quals i d'acord amb la Llei 38/1991, de 30 de desembre, hi ha:
a) Gestionar i tramitar la comunicació prèvia, acompanyada de la declaració responsable, a l'inici d'activitat d'un campament juvenil.
b) Inscriure els campaments juvenils en el Registre d'instal·lacions destinades a activitats amb infants i joves del departament competent en matèria de joventut (en endavant, el Registre), que els ha d'assignar el número que els correspongui.
c) Inspeccionar els campaments juvenils per tal d'assegurar, a cada moment, les seves condicions tècniques.
d) Incoar expedients sancionadors, així com la seva resolució.
3.2 El departament competent en matèria de joventut ha de posar a disposició del públic en general, mitjançant publicacions i difusió per mitjans electrònics, informació actualitzada relativa als campaments juvenils de Catalunya.
Assumpció i exercici de les competències per l'Administració local
4.1 El Consell General d'Aran i els consells comarcals poden exercir potestats d'execució sobre els campaments juvenils del seu territori, en els termes expressats al Decret 292/1997, d'11 de novembre, de transferència de competències i serveis de la Generalitat al Consell General d'Aran, i al Decret 187/1993, de 27 de juliol, de delegació de competències de la Generalitat en matèria de joventut a les comarques, respectivament.
A més a més i d'acord amb el que disposa l'article 7.1 de la Llei 38/1991, de 30 de desembre, d'instal·lacions destinades a activitats amb infants i joves, i en els termes expressats al Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, els municipis poden exercir aquestes potestats d'execució sobre els campaments juvenils situats en el seu terme municipal.
4.2 Per a l'efectivitat de les competències que es deleguen al Consell General d'Aran i als consells comarcals cal que la Generalitat de Catalunya, mitjançant el departament competent en matèria de joventut, hagi subscrit un conveni amb cadascun d'aquests organismes, en els termes que preveuen el Decret 292/1997, d'11 de novembre, i el Decret 187/1993, de 27 de juliol, respectivament.
4.3 Per justificar la capacitat tècnica, financera i de gestió dels ajuntaments a què fa referència l'article 7 de la Llei 38/1991, de 30 de desembre, d'instal·lacions destinades a activitats amb infants i joves, cal que en els pressupostos i en la plantilla de personal d'aquestes corporacions hi constin els mitjans necessaris per garantir la inspecció i el control de la correcta adequació dels campaments als preceptes de la Llei esmentada i d'aquest Reglament.
4.4 Els ajuntaments que compleixin el que estableix l'apartat precedent han de trametre al departament competent en matèria de joventut l'acord d'exercici de les potestats d'execució en la matèria objecte d'aquest Reglament, juntament amb els informes emesos pel secretari o la secretària i per l'interventor o la interventora de l'ens local sobre totes les qüestions que estableix l'apartat esmentat.
El departament competent en matèria de joventut, per cooperar i col·laborar amb els ajuntaments, els consells comarcals i el Consell General d'Aran, i donar-los suport en l'exercici de les seves competències, els ha de prestar assessorament quan ho sol·licitin.
Informació sobre l'exercici de la competència
El departament competent en matèria de joventut ha d'oferir, mitjançant la seva pàgina web, informació actualitzada dels organismes públics (ajuntaments, consells comarcals, Consell General d'Aran) que han assumit l'exercici de les competències que preveu l'article 7 de la Llei 38/1991, de 30 de desembre.
Comunicació al departament competent en matèria de joventut del Consell General d'Aran, els consells comarcals i els ajuntaments
7.1 El Consell General d'Aran, els consells comarcals i els ajuntaments que hagin assolit les potestats de tramitació, inspecció i sanció d'acord amb l'article 4 d'aquest Reglament han de dur a terme les actuacions següents:
a) Informar el departament competent en matèria de joventut sobre les dades consignades en les comunicacions prèvies que hagin rebut en el termini de 10 dies des de la seva recepció.
b) Proposar al departament competent en matèria de joventut, si escau, la inscripció de les comunicacions prèvies en el Registre en el termini de 20 dies des de la recepció de les comunicacions esmentades.
c) Notificar al departament competent en matèria de joventut les resolucions derivades dels procediments d'inspecció i dels procediments sancionadors en el termini d'un mes des de la seva adopció.
7.2 El departament competent en matèria de joventut pot sol·licitar, quan ho consideri oportú, còpia d'altra documentació que estigui inclosa en els expedients corresponents.
7.3 Les informacions, notificacions i propostes d'inscripció s'han de dur a terme mitjançant el programa electrònic del Registre, al qual s'accedirà a través del portal eaCat.
7.4 La inscripció de les comunicacions prèvies en el Registre correspon al departament competent en matèria de joventut en el termini de 10 dies des de la recepció de la proposta d'inscripció a la qual fa referència la lletra b) de l'apartat 7.1.
Les inscripcions s'han de notificar a les persones titulars de les instal·lacions i a les administracions públiques receptores de les comunicacions prèvies en el termini de dos mesos des de la presentació de la comunicació per les persones interessades.
7.5 La inscripció en el Registre no té efectes habilitants de l'activitat.
Requisits i obligacions que han de complir les persones titulars dels campaments juvenils
Règim de comunicació prèvia i declaració responsable
8.1 La persona titular d'un campament juvenil ha de presentar, prèviament a la seva obertura, una comunicació i declaració responsable a l'òrgan administratiu competent en la matèria o a la xarxa d'oficines de Gestió Empresarial, sens perjudici de poder fer ús de la resta de mitjans que estableix la Llei 26/2010, del 3 d'agost, de règim jurídic i de procediment de les administracions públiques de Catalunya.
8.2 La comunicació prèvia ha d'anar acompanyada d'una declaració responsable que manifesti el compliment dels requisits següents:
a) Disposar de la documentació que acredita la seva personalitat i representació, si escau, i que l'acredita com a persona propietària o arrendatària del bé immoble on està ubicat el campament juvenil, o com a posseïdora de qualsevol altre títol que acrediti la seva disponibilitat per ser destinat a campament juvenil.
b) Haver formulat la consulta prèvia a l'Administració competent sobre la necessitat de sotmetre l'activitat a una avaluació d'impacte ambiental en el supòsit que el campament juvenil es vulgui implantar en una zona que es trobi en algun dels supòsits de l'article 33 de la Llei 20/2009, del 4 de desembre, de prevenció i control ambiental de les activitats i, en els casos que correspongui, la declaració d'impacte ambiental.
c) Haver donat compliment al tràmit de la comunicació ambiental municipal quan ho determina la normativa aplicable.
d) Disposar de la llicència urbanística municipal i, en cas que el campament estigui ubicat en sòl no urbanitzable o sòl urbanitzable no delimitat, disposar de la documentació acreditativa que es disposa de pla especial urbanístic definitivament aprovat o de l'aprovació del projecte d'actuació específica d'interès públic en sòl no urbanitzable.
e) Disposar d'una memòria descriptiva de la instal·lació acreditativa del compliment dels aspectes indicats en els articles del 18 al 30 d'aquest Reglament.
f) Disposar d'un plànol a escala o fotoplà que inclogui la topografia, les àrees forestals, la superfície de sòl destinat a l'acampada i tots els equipaments fixos de la instal·lació.
g) En el supòsit que es capti l'aigua de fonts pròpies, disposar del títol administratiu habilitant corresponent o haver acreditat la sol·licitud davant de l'organisme de conca competent.
h) Disposar de l'informe sanitari, lliurat per l'organisme competent, acreditatiu de les correctes condicions higièniques i sanitàries de la instal·lació.
i) Disposar dels certificats tècnics acreditatius de l'adequació de les instal·lacions de gas i electricitat, si n'hi ha, a la normativa vigent.
j) Disposar de la documentació acreditativa que el compliment de la normativa d'accessibilitat no és possible per les condicions geogràfiques o topogràfiques del terreny, si escau.
k) Disposar de la documentació acreditativa del compliment de les mesures de seguretat en cas d'incendi, emesa per la unitat directiva competent en matèria de prevenció i seguretat d'incendis en establiments, activitats, infraestructures i edificis, d'acord amb l'article 30 d'aquest Reglament, si escau.
l) Disposar l'autorització d'abocament corresponent en el cas que sigui exigible, de conformitat amb la normativa sectorial.
m) Tenir contractada una assegurança de responsabilitat civil general per cobrir els riscs derivats de la utilització de la instal·lació davant d'usuaris i tercers, d'acord amb allò previst en l'article 16 d'aquest Reglament.
8.3 Els documents especificats a les lletres e) i i) de l'apartat 2 d'aquest article han d'estar redactats i signats per una persona tècnica competent, d'acord amb la normativa aplicable en cada matèria.
8.4 Els models de comunicació prèvia i de declaració responsable han de ser fixats pel departament competent en matèria de joventut i es formalitzen en l'imprès normalitzat que es pot descarregar des de la seu corporativa electrònica de la Generalitat de Catalunya o de l'òrgan administratiu que correspongui o obtenir en qualsevol dependència de l'òrgan administratiu competent en la matèria.
8.5 La comunicació prèvia, acompanyada de la declaració responsable corresponent, permet l'inici de l'activitat des del dia de la presentació.
8.6 La comunicació prèvia, acompanyada de la declaració responsable corresponent, faculta el departament competent en matèria de joventut o les administracions locals que han assumit l'exercici de les competències per verificar la conformitat de les dades que s'hi contenen, d'acord amb el que preveuen els articles 35 i 36 de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.7 Als efectes d'allò previst a l'article 35 d'aquest Reglament, les omissions o inexactituds de dades contingudes en les comunicacions prèvies són essencials quan afecten les dades següents:
a) El nom, els cognoms, el DNI o NIE de la persona física titular del campament, o de la persona física representant de la persona jurídica titular, si escau.
c) El nom del campament juvenil i la seva capacitat.
d) L'adreça i el municipi del campament.
8.8 Als efectes d'allò previst a l'article 35.2 d'aquest Reglament, les omissions o inexactituds de dades contingudes en les declaracions responsables són essencials quan afecten els documents que acrediten el compliment de les lletres a), c), d), e), f), g), k), l) i m) de l'apartat 2 del present article.
9.1 El canvi de titularitat dels campaments juvenils ha de ser comunicat per la persona adquirent en el termini d'un mes des de la formalització del canvi a l'òrgan administratiu competent en la matèria o a la xarxa d'oficines de Gestió Empresarial, sens perjudici de fer ús de la resta de mitjans que estableix la Llei 26/2010, del 3 d'agost, de règim jurídic i de procediment de les administracions públiques de Catalunya.
Aquesta comunicació s'ha d'inscriure en el Registre i ha d'incloure el nom i les dades de la persona responsable adquirent de la titularitat del campament.
9.2 La modificació de qualssevol de les dades i característiques del campament juvenil contingudes en la comunicació prèvia, la suspensió temporal, el reinici i el cessament definitiu de l'activitat estan subjectes al règim de comunicació prèvia regulat en l'article 8 d'aquest Reglament.
Aquestes comunicacions han d'anar acompanyades de la declaració responsable corresponent i han de ser inscrites igualment en el Registre.
Les persones interessades en l'obertura d'un campament juvenil disposen en el departament competent en matèria de joventut d'un servei complementari d'assessorament tècnic sobre els aspectes indicats als articles del 18 al 30 d'aquest Reglament.
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal s'han de tractar d'acord amb els principis de seguretat i confidencialitat que estableix la normativa sobre protecció de dades.
Xarxa Catalana d'Instal·lacions Juvenils
Integració dels campaments juvenils a la Xarxa
Els campaments juvenils regulats per aquest Reglament, tant si són de titularitat pública com privada, s'integren, un cop han estat inscrits al Registre, a la Xarxa Catalana d'Instal·lacions Juvenils que preveu el Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves.
Igualment s'hi integren els campaments juvenils ja autoritzats en el moment d'entrada en vigor d'aquest Reglament.
13.1 El logotip distintiu de la Xarxa Catalana d'Instal·lacions Juvenils ha de ser emprat en la senyalització dels campaments juvenils.
13.2 Els campaments juvenils que formen part de la Xarxa Catalana d'Instal·lacions Juvenils han d'exhibir de forma visible i al costat de l'entrada principal d'accés una placa identificativa o fita identificativa.
Aquesta placa o fita ha d'incloure el logotip a què es refereix l'apartat 13.1, el nom del campament, el seu número de registre, la menció "Campament juvenil" i la identificació institucional de la Generalitat, segons el model oficial establert pel departament competent en matèria de joventut.
13.3 El logotip distintiu de la Xarxa Catalana d'Instal·lacions Juvenils és compatible amb els senyals identificatius de l'entitat titular del campament juvenil sempre que estiguin en suports diferenciats.
Requisits generals de funcionament
14.1 D'acord amb l'article 2.1.d) de la Llei 38/1991, els usuaris dels campaments juvenils pertanyen als grups d'infants i de joves.
14.2 No obstant això, aquestes instal·lacions poden ser ocupades, al mateix temps que pels grups d'infants i de joves, pels seus monitors, educadors, mestres, mares i pares o tutors, sempre que participin conjuntament en les activitats educatives o hi tinguin tasques organitzatives o de suport.
14.3 El nombre màxim d'usuaris que pot acollir un campament juvenil s'ha de calcular a raó d'una persona per cada 4 metres quadrats de superfície de sòl destinat a la col·locació de les tendes de campanya i dels mòduls d'allotjament de persones regulats a l'article 29.2, si escau.
14.4 Els campaments juvenils amb capacitat igual o superior a 50 places poden ser ocupats, mentre la demanda de grups infantils i juvenils ho permeti, per grups d'adults i de famílies amb infants i joves, amb un nombre mínim de 20 persones, i sempre que el tipus d'activitat que hi desenvolupin, per les seves característiques o pel seu interès social, ho justifiqui.
Rescissió del contracte d'allotjament
Les persones o les entitats titulars de les instal·lacions regulades en aquest Reglament tenen la facultat de rescindir el contracte d'allotjament en els supòsits especificats en el contracte.
En tot cas, les persones titulars de les instal·lacions poden desallotjar del seu campament les persones que incompleixin les regles bàsiques de la bona convivència, les que no respectin la propietat d'altri, les que posin en perill la seguretat de les persones o el medi i les que pretenguin entrar o romandre en el campament amb finalitats diferents a les pròpies de la instal·lació.
16.1 Les persones o les entitats titulars dels campaments juvenils han de tenir contractada una assegurança de responsabilitat civil o garantia equivalent per cobrir els riscs derivats de la utilització de la instal·lació davant d'usuaris i tercers, amb uns límits mínims de 100.000 euros per víctima i 1.000.000 d'euros per sinistre.
16.2 Les quanties del capital assegurat que estableix l'apartat anterior es poden actualitzar anualment per ordre de la persona titular del departament competent en matèria de joventut, de conformitat amb la mitjana general anual de l'índex de preus de consum de Catalunya o amb qualsevol altre índex que el substitueixi.
Documentació a disposició dels usuaris i del personal inspector
Les persones físiques o jurídiques titulars d'aquestes instal·lacions han de tenir a disposició dels usuaris de la instal·lació i del personal inspector acreditat la documentació següent:
a) Còpia de la comunicació prèvia i la declaració responsable presentades a l'Administració pública competent.
b) Document acreditatiu de la inscripció del campament juvenil en el Registre lliurat per l'Administració pública competent.
c) La documentació que ha declarat posseir, en compliment del que preveuen els apartats 1 i 2 de l'article 8 d'aquest Reglament.
d) Els resultats de les anàlisis d'autocontrol de l'aigua de consum humà, d'acord amb la normativa vigent.
Les anàlisis han de ser efectuades per un laboratori reconegut oficialment, excepte els exàmens organolèptics i el seguiment dels nivells de desinfectant, que també poden ser realitzats per la persona titular de la instal·lació o una altra en qui aquesta delegui.
e) L'informe de l'any en curs que acrediti les correctes condicions higièniques i sanitàries de la instal·lació, lliurat i signat pels serveis de salut de l'Administració competent.
f) La llista de preus de l'any en curs, amb el detall dels diversos conceptes i serveis oferts.
g) La pòlissa de l'assegurança de responsabilitat civil subscrita per la persona titular del campament juvenil i el rebut de l'any en curs.
Seguretat i protecció de l'entorn
18.1 Els campaments juvenils s'han d'emplaçar en zones salubres i que no es puguin considerar perilloses per a la integritat física dels usuaris.
Es considera zona salubre aquella que no tingui a prop de les instal·lacions cap focus susceptible de donar lloc a contaminacions.
18.2 De forma general, aquest tipus d'instal·lacions no es poden ubicar en zones de risc definides als plans de protecció civil, que inclouen, entre altres, les rambles, els llits secs de rius o torrenteres, o en terrenys situats en zones amb risc d'inundació, d'acord amb l'article 14 del Reglament del domini públic hidràulic, aprovat pel Reial decret 849/1986, d'11 d'abril, i amb l'article 6 del Reglament de la Llei d'urbanisme, aprovat pel Decret 305/2006, de 18 de juliol.
18.3 Els campaments juvenils han de tenir una ubicació segura davant un possible perill d'incendi forestal.
No poden estar situats en terrenys declarats de risc d'incendi forestal pel mapa bàsic de risc d'incendi forestal definit pel Pla Infocat.
Els campaments juvenils situats en zona forestal han de mantenir una franja de protecció al voltant dels seus edificis i de l'àrea destinada a l'acampada de 25 metres d'amplada, lliure de vegetació baixa i arbustiva.
18.4 En cas que un campament juvenil estigui afectat per una línia elèctrica d'alta tensió, no es permet la utilització per a zona d'acampada ni de realització d'activitats fixes la franja de terreny situada sota la línia elèctrica, d'una amplada equivalent a l'alçada mitjana dels conductors.
Aquesta franja de restricció d'ús és transitable i ha d'estar senyalitzada.
18.5 Els campaments juvenils situats a prop d'una via de comunicació o de qualsevol altra infraestructura que pugui generar risc d'accident han de disposar de les mesures de protecció necessàries per garantir la seguretat als seus usuaris.
18.6 Per garantir l'ús correcte de la instal·lació per part dels grups d'infants i de joves els campaments juvenils han de tenir el seu perímetre convenientment delimitat.
S'entén que un campament juvenil està degudament delimitat quan els seus límits són fàcilment perceptibles pels usuaris en tot el perímetre.
L'existència d'una tanca perimetral de seguretat no és obligatòria, llevat que resulti necessària en algun punt del campament d'acord amb l'apartat precedent.
18.7 En cas que un campament juvenil s'hagi de situar en un parc nacional, un parc natural o en qualsevol altre espai protegit regulat per una normativa pròpia, cal atenir-se a allò que aquesta normativa determina.
18.8 El campament juvenil ha de disposar del pla d'autoprotecció en els supòsits que preveu l'apartat i) de l'annex 1, C.2, del Decret 82/2010, de 29 de juny, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures.
Així mateix, ha de complir la resta d'obligacions i requisits que el Decret esmentat estableix per a les activitats que hi són sotmeses.
En cas que no sigui preceptiu el pla d'autoprotecció, cal disposar d'un pla d'emergència que identifiqui les zones de risc, les zones segures, de confinament i les vies d'evacuació.
19.1 Els campaments juvenils han de disposar d'una via d'accés rodat que tingui una amplada suficient perquè hi pugui circular un vehicle d'emergència i un bon nivell de manteniment.
Les vies d'accés rodat han de romandre obertes a l'accés públic durant els períodes de funcionament del campament.
19.2 Els campaments han d'estar senyalitzats per facilitar-hi l'accés i la seva localització ha d'estar convenientment identificada.
El text de les senyalitzacions ha d'estar redactat, almenys, en català.
Subministrament d'aigua de consum humà
20.1 Els campaments juvenils han de disposar d'un subministrament suficient d'aigua apta per al consum humà.
20.2 L'aigua que es posi a disposició dels usuaris ha d'estar desinfectada i ha de mantenir un nivell de desinfectant suficient en tota la xarxa interna de la instal·lació.
En cas d'ocupacions intermitents, la condició anterior ha de ser efectiva a l'inici de les ocupacions.
20.3 Quan sigui necessari per mantenir el nivell suficient de desinfectant residual a tota la xarxa interna, ha d'instal·lar-se un sistema de desinfecció consistent, com a mínim, en un aparell de cloració automàtic i un dipòsit.
El sistema ha de trobar-se a cada moment en condicions de poder funcionar correctament.
20.4 Les estructures, els espais i la maquinària destinats a la captació, l'emmagatzematge i el tractament de les aigües de consum humà han d'estar protegits de tota font de contaminació possible i únicament han de ser accessibles al personal de manteniment i neteja.
20.5 En el supòsit que en el campament hi hagi dipòsits d'aigua de consum, cal que aquests estiguin tapats i, si les dimensions ho requereixen, disposin d'obertures, convenientment tancades, que permetin l'accés al personal de manteniment i neteja.
El seu disseny constructiu ha de permetre'n la neteja i desinfecció de forma adequada.
El manteniment dels dipòsits ha d'incloure les neteges i desinfeccions que siguin necessàries per garantir la salubritat de l'aigua.
20.6 En tot cas, el subministrament d'aigua de consum humà ha de complir el que estableixen les normatives sectorials que li siguin d'aplicació.
21.1 Les aigües residuals provinents dels campaments juvenils s'han d'evacuar d'acord amb el que estableixen les normatives sectorials que siguin d'aplicació.
21.2 L'Agència Catalana de l'Aigua pot autoritzar sistemes alternatius de depuració d'aigües residuals, quan estigui justificat i resti garantida la seva eficàcia i l'absència de contaminació.
Recollida, emmagatzematge i tractament dels residus
22.1 Cal que la recollida dels residus es faci de manera selectiva, d'acord amb el que preveu el Text refós de la Llei reguladora dels residus, aprovat pel Decret legislatiu 1/2009, de 21 de juliol, i el que determinin les ordenances municipals corresponents.
22.2 Els residus s'han de dipositar en contenidors fàcilment netejables i desinfectables que tinguin la capacitat suficient d'acord amb el volum de residus generats.
22.3 Els contenidors s'han de mantenir a la màxima distància possible dels espais on es manipulen, es consumeixen o es guarden els aliments, de les instal·lacions destinades a la captació, l'emmagatzematge i el tractament d'aigües de consum i de les tendes de pernoctació.
22.4 En cas que no hi hagi servei públic de recollida de residus, la instal·lació ha de disposar dels mitjans adequats per al seu transport al punt de recollida autoritzat més proper.
Mesures de prevenció d'incendis i de seguretat en cas d'incendi
23.1 S'ha de difondre entre els usuaris del campament el Pla d'autoprotecció o, si escau, el Pla d'emergència.
23.2 És preceptiu, als campaments juvenils situats en terrenys forestals, el compliment de les normes vigents pel que fa a la prevenció d'incendis forestals.
23.3 En el cas que el campament disposi d'edificis, aquests han de complir les mesures de prevenció d'incendis i de seguretat en cas d'incendis que determina la normativa vigent.
23.4 La unitat directiva competent pel que fa a prevenció, extinció d'incendis i salvaments, en el marc de la normativa vigent sobre prevenció i seguretat en matèria d'incendis en establiments, activitats, infraestructures i edificis, ha de determinar les mesures de seguretat en cas d'incendi que cal complir en els campaments juvenils.
23.5 En el perímetre dels campaments juvenils situats en zona forestal s'han de col·locar senyals d'avís del perill d'incendi forestal, amb recordatori de les possibles sancions per incompliment de la normativa vigent.
24.1 Els campaments juvenils han de disposar d'un o diversos espais coberts, destinats a l'elaboració i el consum del menjar.
Les barbacoes, si n'hi ha, han de ser d'obra i han d'estar dotades de mataguspires.
24.2 Els espais destinats a l'elaboració del menjar han de ser fixos i han de disposar de l'equipament i l'utillatge de cuina indispensable per preparar àpats col·lectius amb fogons de gas o elèctrics.
24.3 S'admet la utilització de fogons de gas per a l'elaboració del menjar, sempre que el departament competent en matèria de medi ambient no hagi establert mesures extraordinàries derivades d'un risc d'incendi extrem, d'acord amb l'article 18 del Decret 64/1995, de 7 de març, pel qual s'estableixen mesures de prevenció d'incendis forestals.
24.4 Per reduir al màxim el risc d'incendi, cal mantenir al voltant dels espais destinats a l'elaboració del menjar una franja perimetral de seguretat de 5 metres d'amplada com a mínim, lliure d'arbres, de vegetació baixa i arbustiva i de restes vegetals o de qualsevol mena que puguin propagar el foc, llevat que aquest espai estigui protegit amb un muret d'obra de seguretat.
24.5 En cas que les persones titulars de la instal·lació ofereixin als grups usuaris un servei de manutenció, els espais destinats a l'elaboració del menjar han de complir els requisits establerts per la normativa vigent en matèria d'higiene per a l'elaboració, la distribució i el comerç de menjars preparats i per la relativa a la manipulació d'aliments.
24.6 Els espais destinats al consum del menjar poden ser desmuntables.
24.7 En relació amb l'alimentació saludable, incloent les programacions de menús, s'han de tenir en consideració les recomanacions formulades pel departament competent en matèria de salut a través dels plans que s'aprovin per a la promoció de la salut.
25.1 Els campaments juvenils han de disposar d'un bloc de serveis sanitaris, com a mínim, el qual pot ser fix o desmuntable i ha de contenir, almenys, un vàter, un rentamans i una dutxa.
Aquest bloc sanitari ha de tenir un accés i característiques d'acord amb el que estableix la normativa d'accessibilitat vigent, tret que no sigui possible per les condicions topogràfiques o geogràfiques del terreny.
25.2 Incloent els aparells sanitaris que determina l'apartat anterior, en el conjunt del campament hi ha d'haver, com a mínim, dos rentamans i dues dutxes.
Hi haurà també un vàter per cada vint persones o fracció, amb un mínim de dos.
25.3 S'admeten els rentamans i les dutxes exteriors de tipus col·lectiu, fixos o desmuntables.
25.4 Les instal·lacions dels serveis sanitaris s'han de mantenir netes i amb les condicions higièniques necessàries.
Els campaments juvenils han de disposar d'una farmaciola de primeres cures, que compti amb els materials suficients per poder atendre els casos més freqüents.
Aquesta farmaciola ha d'estar convenientment tancada per impedir l'accés dels infants als medicaments.
Tot campament juvenil ha d'incloure dins del seu perímetre un espai de terreny a l'aire lliure per a la realització d'activitats diverses tal com jocs, vetllades, esports, així com d'altres amb característiques similars.
Una part d'aquest espai suficientment representativa ha de tenir un terreny compactat i sensiblement pla per permetre la realització d'activitats inclusives amb la participació dels usuaris amb mobilitat reduïda, tret que no sigui possible per les condicions topogràfiques o geogràfiques del terreny.
Serveis compartits amb altres instal·lacions juvenils
28.1 En cas que l'àrea d'acampada d'un campament juvenil estigui situada, en el seu punt més proper, a una distància igual o inferior a 150 metres d'una altra instal·lació juvenil, els serveis sanitaris d'aquesta instal·lació poden tenir un ús compartit amb el campament juvenil, d'acord amb la normativa reguladora de les instal·lacions amb sostre destinades a activitats amb infants i joves.
En aquest supòsit, cal que es tingui en compte la suma dels usuaris de les dues instal·lacions en el càlcul o dimensionament d'aquells serveis i en l'aplicació dels estàndards mínims definits en aquella normativa.
28.2 Alternativament, i en el mateix supòsit de proximitat a què fa referència l'apartat anterior, s'admet que els serveis sanitaris propis del campament, que estableix l'article 25 d'aquest Reglament, estiguin situats dins dels edificis de l'altra instal·lació juvenil, sempre que siguin fàcilment accessibles des de l'exterior i estiguin destinats exclusivament als usuaris del campament.
29.1 Entre els serveis oferts pel campament es pot incloure l'allotjament en tendes de campanya ja plantades, pertanyents a la instal·lació, les quals en el moment de ser ocupades han d'estar en les degudes condicions higièniques i de manteniment.
29.2 S'admet en els campaments juvenils la utilització per a la pernoctació de persones dels mòduls d'allotjament definits a l'article 2.3 d'aquest Reglament.
La capacitat d'aquests mòduls no pot superar, en el seu conjunt, el 25 per cent de la capacitat total del campament, i ha de quedar-hi garantida l'adequada ventilació, higiene i seguretat de les persones, incloent-hi les oportunes mesures de prevenció d'incendis i de seguretat en cas d'incendi.
En cas que el campament disposi de mòduls d'allotjament, ha d'oferir un nombre de places de llit accessibles d'acord amb el que estableix la normativa d'accessibilitat, tret que això no sigui possible per les condicions topogràfiques o geogràfiques del terreny.
29.3 Si el campament disposa de piscina, aquesta ha de disposar de l'autorització municipal preceptiva i complir les condicions pròpies de les piscines d'ús públic, exceptuant l'obligació de disposar de vestuaris i de farmaciola.
30.1 Els campaments juvenils poden disposar d'un espai o diversos espais destinats a la realització, amb les garanties suficients de seguretat, de focs de camp.
30.2 Les condicions tècniques per a la seguretat i la prevenció dels incendis forestals, pel que fa a la situació i la construcció, que han de reunir els espais destinats a la realització dels focs de camp han de ser establertes pel departament competent en matèria de medi ambient a sol·licitud de la persona física o jurídica titular de cada campament juvenil, d'acord amb la disposició final tercera del Decret 64/1995, de 7 de març, pel qual s'estableixen mesures de prevenció d'incendis forestals.
Aquestes condicions tècniques són de compliment obligat.
30.3 Les persones físiques o jurídiques responsables dels grups d'usuaris del campament que vulguin fer un foc de camp en els espais destinats a aquesta finalitat han d'obtenir igualment el permís per encendre foc del departament competent en matèria de medi ambient, d'acord amb el que estableixen l'article 16 del Decret 64/1995, de 7 de març, esmentat en l'apartat anterior, i l'Ordre de desplegament d'aquest apartat.
30.4 Els campaments juvenils que tinguin un espai destinat als focs de camp, amb independència del permís que puntualment es necessiti per a la seva realització, han de tenir a disposició dels grups usuaris la informació oportuna sobre els focs forestals i les seves conseqüències i prevenció, així com també altres elements que puguin servir per a l'educació i la sensibilització dels usuaris en aquest aspecte.
Subjecció a inspecció periòdica
31.1 Amb l'objectiu de verificar que s'ajusten a la comunicació prèvia i a la declaració responsable, els campaments juvenils estan subjectes a les inspeccions següents:
a) Inspecció inicial, que han de dur a terme els serveis d'inspecció de l'Administració competent en el termini màxim de dos mesos a comptar des de la data de presentació de la comunicació prèvia, acompanyada de la declaració responsable, davant l'òrgan competent.
b) Inspeccions periòdiques posteriors, que han de dur a terme els serveis d'inspecció de l'Administració competent cada dos anys, a comptar des de la data d'inscripció de la comunicació prèvia a la posada en funcionament pel departament competent en matèria de joventut.
Amb motiu d'aquesta inspecció, s'ha de procedir, si escau, a l'actualització de les dades que derivin de la comunicació.
S'ha d'informar el Registre sobre el resultat de la inspecció, amb les dades actualitzades, si escau, i les resolucions que s'adoptin en conseqüència han de ser comunicades, en el termini màxim d'un mes, al departament competent en matèria de joventut perquè siguin inscrites, si escau, al Registre.
31.2 La facultat d'inspecció, indicada als apartats anteriors, s'entén sens perjudici de les facultats d'inspecció i control que pertanyen a la resta dels organismes públics competents, atesa la normativa sectorial que sigui d'aplicació.
Incoació del procediment d'inspecció
Els procediments d'inspecció poden iniciar-se:
a) Per denúncia o queixa presentada contra la persona titular d'un campament juvenil.
b) A petició de la persona titular del campament juvenil.
c) Quan la persona que exerceixi les funcions inspectores observi qualsevol incompliment flagrant de l'ordenament jurídic aplicable.
d) Per ordre d'un superior jeràrquic de la persona inspectora o del departament competent en matèria de joventut.
e) D'ofici per l'administració pública competent, en els supòsits que preveu l'article 31.1 d'aquest Reglament.
Drets i obligacions de la persona titular del campament en un procediment d'inspecció
33.1 La persona titular d'un campament juvenil resta obligada a:
a) Sotmetre el campament juvenil als controls que preveu aquest Reglament.
b) Facilitar l'accés del personal inspector a tots els espais i les dependències del campament juvenil.
c) Permetre al personal inspector la presa de mostres suficients, el muntatge d'instruments que siguin necessaris per fer mesuraments o proves i l'ús dels instruments que el campament juvenil utilitzi amb fins d'autocontrol, si escau.
d) Posar a disposició del personal inspector la informació, la documentació i els elements que siguin necessaris per dur a terme l'actuació de control.
e) Esmentar el número de registre en qualsevol tipus d'escrit que la persona titular del campament juvenil presenti davant l'Administració.
33.2 La persona titular d'un campament juvenil o qui la representi té els drets següents:
a) Ser present a totes les actuacions i firmar l'acta d'inspecció.
Juntament amb la seva signatura, pot fer-hi constar les manifestacions que cregui oportunes i rebre'n una còpia.
b) Rebre advertiment de les apreciacions de risc o d'incompliment formal que s'hagin pogut detectar en el moment de dur a terme el control.
34.1 El personal d'inspecció té, en l'exercici de les seves funcions, el caràcter d'agent de l'autoritat, en els termes i les conseqüències establerts per la legislació general de procediment administratiu.
34.2 Corresponen al personal inspector les facultats següents:
a) Accedir a tots els espais i dependències del campament juvenil i requerir el lliurament de la informació que considerin necessària per al compliment de les seves funcions.
b) Requerir motivadament la compareixença de les persones interessades, d'acord amb la normativa reguladora del procediment administratiu.
c) Documentar les seves actuacions mitjançant les actes d'inspecció, els informes, les diligències i les comunicacions corresponents.
d) Sol·licitar la col·laboració de les forces i els cossos de seguretat i la cooperació de funcionaris i autoritats d'altres administracions públiques, si escau.
34.3 Les inspeccions s'han de fer en presència de la persona titular o dels seus representants o del personal al seu servei que aquella designi.
34.4 Un cop finalitzada la inspecció, el personal d'inspecció ha d'aixecar una acta amb el contingut següent:
a) Identificació del campament juvenil i de la seva persona titular.
b) Referència a la comunicació prèvia.
c) Identificació de l'últim control fet, si escau.
d) Identificació del dia i l'hora de realització de les actuacions de control, de les persones que l'efectuen i de les que assisteixen en representació de la persona titular.
e) Descripció de totes les actuacions de control efectuades.
f) Descripció de les modificacions que, si escau, s'hagin observat en el campament juvenil respecte d'allò consignat en la comunicació prèvia i la declaració responsable.
g) Incidències que, si escau, s'hagin produït durant l'actuació de control.
h) Durada de l'actuació i signatura de les persones interessades.
34.5 Aixecada l'acta d'inspecció, el personal d'inspecció n'ha de lliurar una còpia a la persona titular o a qui la representi en el mateix moment, i, en els 10 dies següents, n'ha de trametre l'original i un informe que inclogui els resultats de l'actuació a l'òrgan que sigui competent per exercir les competències sancionadores.
Si escau, ha de comunicar la necessitat d'adoptar mesures provisionals en atenció als riscos imminents que hagi constatat i proposar que els fets que es puguin considerar constitutius de falta o infracció penal siguin comunicats a la jurisdicció competent.
Efectes i conseqüències de les inspeccions
35.1 Si l'acta d'inspecció acredita inexactituds, omissions o falsedats de caràcter no essencial en les dades que conté la comunicació prèvia i/o en la declaració responsable o presumptes infraccions de l'ordenament jurídic vigent, l'òrgan competent en matèria de joventut, dins els dos mesos següents a la recepció de l'acta, ha de requerir la persona titular perquè esmeni les mancances o faci les modificacions necessàries a fi d'adequar el campament juvenil a la comunicació prèvia i la declaració responsable, si escau, o a la normativa vigent, tot donant-li un termini de tres mesos.
A l'escrit de requeriment s'ha d'advertir la persona titular del següent:
a) Que si no atén el requeriment dins el termini donat s'iniciarà el procediment sancionador corresponent.
b) En el supòsit que els incompliments acreditats per la inspecció comportin risc greu per a la seguretat de les persones o els béns o per a la convivència ciutadana, se li ha de comunicar l'adopció de mesures provisionals, d'acord amb el que preveu l'article 36 d'aquest Reglament.
35.2 Si l'acta d'inspecció acredita inexactituds, omissions o falsedats de caràcter essencial en les dades que conté la comunicació prèvia i/o en la declaració responsable o la manca de presentació d'aquestes o presumptes infraccions molt greus o greus de l'ordenament jurídic vigent, l'òrgan competent en matèria de joventut ha de resoldre, d'acord amb la normativa del procediment administratiu comú, deixar sense efectes la comunicació prèvia, si escau, i ordenar el tancament o la suspensió del campament juvenil.
La resolució només es pot adoptar si, després d'advertir prèviament les persones titulars i d'haver donat un termini màxim d'un mes per regularitzar la situació i l'oportunitat de presentar al·legacions, aquestes no ho hagin fet.
Aquestes mesures no tenen caràcter sancionador i es mantenen mentre la persona titular no regularitzi la situació del campament juvenil.
35.3 Sens perjudici de les facultats que preveuen els apartats anteriors, l'òrgan competent en matèria de joventut pot acordar la incoació del procediment sancionador corresponent i l'adopció de mesures provisionals d'acord amb el que preveuen els articles 36 i 37 d'aquest Reglament.
35.4 Si dins els tres mesos següents a la data de l'acta d'inspecció, l'òrgan competent no ha notificat cap resolució a la persona titular, s'entén que el resultat de la inspecció li és favorable.
35.5 En el supòsit que la persona titular comuniqui i acrediti les modificacions assenyalades en el requeriment dins el termini donat, aquest fet pot comportar l'arxivament de les actuacions, o bé l'atenuació en la qualificació de les infraccions o en la modalitat, la quantificació o la intensitat de les sancions.
Un cop iniciat un procediment d'inspecció i en el supòsit que s'acrediti un risc greu, de manera concreta i manifesta, per a la seguretat de les persones i béns o s'afecti greument la convivència ciutadana, l'òrgan competent en matèria de joventut pot adoptar, mitjançant resolució motivada, les mesures provisionals següents:
a) La suspensió immediata de l'activitat i el precinte del campament juvenil.
37.1 El règim sancionador aplicable als campaments juvenils és el que preveu al capítol III de la Llei 38/1991, de 30 de desembre.
37.2 El procediment sancionador aplicable als campaments juvenils és el que preveu la Llei 26/2010, del 3 d'agost.
37.3 Un cop iniciat un procediment sancionador per faltes molt greus o greus, l'òrgan competent per resoldre'l pot acordar les mesures provisionals d'acord amb el que preveu l'article 36 d'aquest Reglament.